ভিতরবন্দ স্নাতক মহাবিদ্যালয়

ভিতরবন্দ স্নাতক মহাবিদ্যালয় বাংলাদেশের কুড়িগ্রাম জেলার একটি মহাবিদ্যালয়। ১৯৯৩ সালে কলেজটি প্রতিষ্ঠিত হয়। বর্তমানে এই কলেজে দিনাজপুর শিক্ষা বোর্ডের অধীনে উচ্চ মাধ্যমিক এবং জাতীয় বিশ্ববিদ্যালয়ের অধীনে স্নাতক (পাস) কোর্স চালু আছে।

ইতিহাস
বিংশ শতাব্দীর শেষভাগে কুড়িগ্রাম জেলার নাগেশ্বরী উপজেলার ভিতরবন্দ ও পার্শ্ববর্তী ইউনিয়নসমূহে উচ্চশিক্ষার সুযোগ সীমিত থাকায় একটি কলেজ প্রতিষ্ঠার প্রয়োজনীয়তা অনুভূত হয়। এ সময় ভিতরবন্দ ইউনিয়ন পরিষদের তৎকালীন চেয়ারম্যান আজিজার রহমান কলেজ প্রতিষ্ঠার উদ্যোগ গ্রহণ করেন। তাঁর আহ্বানে ১৬ জুলাই ১৯৯৩ তারিখে অনুষ্ঠিত জরুরি সভায় কে. এম. সেকেন্দার আলী মাস্টারের সভাপতিত্বে ৬১ সদস্যের একটি প্রস্তুতি কমিটি গঠন করা হয়।

পরে ৬ আগস্ট ১৯৯৩ তারিখে বিভিন্ন ইউনিয়নের শিক্ষানুরাগী ব্যক্তিবর্গকে নিয়ে সুধী সমাবেশ অনুষ্ঠিত হয়। সভায় কলেজ প্রতিষ্ঠার উদ্যোগকে সর্বসম্মতিক্রমে সমর্থন করা হয় এবং “ভিতরবন্দ মহাবিদ্যালয়” নাম নির্ধারণসহ দাপ্তরিক কার্যক্রম ভিতরবন্দ পল্লী স্বাস্থ্যকেন্দ্রের একটি কক্ষে শুরু করার সিদ্ধান্ত নেওয়া হয়। প্রতিষ্ঠাতা অধ্যক্ষ হিসেবে ৭ জানুয়ারি ১৯৯৩ তারিখে মরহুম ইব্রাহীম আলী যোগদান করেন। একই বছরের ১০ আগস্ট প্রস্তুতি কমিটির সভায় ১৯৯৩–৯৪ শিক্ষাবর্ষে শিক্ষার্থী ভর্তি শুরুর সিদ্ধান্ত গৃহীত হয়।

কলেজের উচ্চমাধ্যমিক শাখা রাজশাহী শিক্ষা বোর্ড কর্তৃক ১ জুলাই ১৯৯৩ তারিখে মঞ্জুরি পায় এবং ১ মে ১৯৯৩ তারিখে এমপিওভুক্ত হয়। পরে ডিগ্রি পর্যায়ে জাতীয় বিশ্ববিদ্যালয় ১৬ মার্চ ১৯৯৯ তারিখে কলেজটিকে অধিভুক্তি প্রদান করে। প্রতিষ্ঠাতা অধ্যক্ষ ইব্রাহীম আলীর বিদায়ের পর ১ এপ্রিল ১৯৯৮ তারিখে জয়নুল হোসেন সরকার অধ্যক্ষ হিসেবে দায়িত্ব গ্রহণ করেন এবং ৩০ জুন ২০১৬ পর্যন্ত দায়িত্ব পালন করেন। বর্তমান অধ্যক্ষ মিজানুর রহমান বুলবুল ১ নভেম্বর ২০১৬ তারিখে যোগদান করে অদ্যাবধি দায়িত্ব পালন করে আসছেন।

২০১১ সাল থেকে কলেজটি এইচএসসি পরীক্ষার কেন্দ্র হিসেবে ব্যবহৃত হচ্ছে।

উপলব্ধ কোর্স

 উচ্চ মাধ্যমিক 

 বিজ্ঞান
 মানবিক
 বানিজ্য

 স্নাতক (পাস) 

 বিএ (পাস)
 বিবিএস (পাস)
 বিএসএস (পাস)
 বি.এসসি (পাস)

ফলাফল
২০০৯ থেকে ২০২৫ পর্যন্ত এইচএসসি পরীক্ষায় মোট অংশগ্রহণ করেছে ৫৫৮৮ জন, পাস করেছে ৩৮৪৬ জন, ফেল করেছে ১৭৪২ জন, এ+ পেয়েছে ১২৬ জন, শতকরা পাস করেছে ৬৮.৮৩%, শতকরা এ+ পেয়েছে ২.২৫%।

তথ্যসূত্র

বহিঃসংযোগ


বিষয়শ্রেণী:১৯৯৩-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:কুড়িগ্রাম জেলার মহাবিদ্যালয়
বিষয়শ্রেণী:জাতীয় বিশ্ববিদ্যালয়, বাংলাদেশের অধিভুক্ত মহাবিদ্যালয়